
REPUBLIKA HRVATSKA
OPĆINSKI SUD U PULI-POLA
Kranjčevićeva 8,52100 Pula-Pola


                                                                                          Poslovni broj: Kmp-27/2018-                                                                                                                       




U   I M E   R E P U B L I K E   H R V A T S K E

P R E S U D A

Općinski sud u Puli – Pola, po sutkinji D. D. kao sucu pojedincu, uz sudjelovanje zapisničarke S. Š., u kaznenom predmetu po optužnici Općinskog državnog odvjetništva u Puli – Pola broj KMP-DO-212/2018 od 18. srpnja 2018. protiv I okrivljenog ml. pl. A. B., II okrivljenog A. P. i III okrivljene S. Č., zbog produljenog kaznenog djela protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. Kaznenog zakona („Narodne novine“ broj 124/11, 144/12, 56/15, 61/15, 101/17 i 118/18, u daljnjem tekstu KZ/11), nakon održane rasprave zaključene 15. srpnja 2026. u prisutnosti zastupnice optužbe K. S., zamjenice Općinskog državnog odvjetništva u Puli – Pola, I okrivljenog ml. pl. A. B. i njegovog branitelja M. M., odvjetnika u P., II okrivljenog A. P. i njegovog branitelja R. M., odvjetnika u P. te III okrivljene S. Č., donio je te istoga dana u prisutnosti stranaka objavio i 


p r e s u d i o   j e

I.        I okrivljeni ml. pl. A. B., OIB: x, od oca M. i majke M. r. M., rođen x. u P., s prebivalištem u V., x, državljanin R. H., nezaposlen, završio osnovnu školu i jedan razred srednje škole, neoženjen, bez djece, vojsku nije služio, bez čina, bez odlikovanja, srednjeg imovinskog stanja, vodi se drugi kazneni postupak

II okrivljeni A. P., OIB: x, od oca I. i majke F. r. H., rođen x. u S., s prebivalištem u V., x, materinji jezik hrvatski, državljanin R. H., sa završenom srednjom obrtničkom školom, varioc, nezaposlen, bez primanja, oženjen, otac šestero djece, pismen, vojsku nije služio, bez čina, bez odlikovanja, kazneno osuđivan, ne vodi se drugi kazneni postupak

i

III okrivljena S. Č., OIB: x, od oca Z. i majke D. r. S., rođena x. u Z., s prebivalištem u V., x, materinji jezik romski, državljanka R. H., sa završenih šest razreda osnovne škole, pismena, bez zanimanja, nezaposlena, udana, majka šestero djece, bez vrjednije imovine, vojsku nije služila, bez čina, bez odlikovanja, kazneno osuđivana, ne vodi se drugi kazneni postupak


k r i v i   s u
što su
    I okrivljeni ml. pl. A. B., II okrivljeni A. P. i III okrivljena S. Č. zajedno
	
1) u vremenu 16./17. lipnja 2018. od 15,00 do 09,00 sati, u V., na parkiralištu Trgovačkog centra S. na adresi G. A. D. Z. bb, zajedno i po prethodnom dogovoru, kako bi neosnovano došli do predmeta kojih se uspiju domoći, a koji im ne pripadaju, uporabom tjelesne snage i prikladnog alata odlomili alke na zaključanom lokotu na kamionu Trgovačkog centra S. registarske oznake x, ušli u unutrašnjost hladnjače odakle su uzeli i za sebe zadržali veću količinu smrznutog mesa i ribe,

	dakle, provaljivanjem da dođete do stvari iz zatvorenih prostora tuđu pokretnu stvar oduzeli drugome s ciljem da ju protupravno prisvoje,

2)  u vremenu 16. do 18. lipnja 2018. od 15,30 do 08,15 sati, u V., na parkiralištu Trgovačkog centra S. na adresi G. A. D. Z. bb, zajedno i po prethodnom dogovoru, kako bi neosnovano došli do predmeta kojih se uspiju domoći a koji im ne pripadaju, uporabom tjelesne snage i prikladnog alata odlomili alke na zaključanom lokotu na kamionu Trgovačkog centra S. registarske oznake x, ušli u unutrašnjost hladnjače odakle su uzeli i za sebe zadržali 60 komada paketa smrznutog sladoleda pojedinačnih težina 0,6 kg, 1kg i 5kg,

	dakle, provaljivanjem da dođu do stvari iz zatvorenih prostora tuđu pokretnu stvar oduzeli drugome s ciljem da ju protupravno prisvoje,

3)  dana 27. svibnja 2018. u vremenu od 15,30 do 15,55 sati, u V., uz cestu V. - B. kod prvog vijadukta gledano iz smjera V., zajedno i po prethodnom dogovoru, kako bi neosnovano došli do predmeta kojih se uspiju domoći a koji im ne pripadaju, uporabom tjelesne snage i podesnog alata sistemom poluge otvarali zaključana vrata barake u vlasništvu L. C., no kako nisu uspjeli otvoriti vrata udaljili se odatle bez da su išta zadržali,

	dakle, s namjerom da provaljivanjem dođu do stvari iz zatvorenih prostora i da tuđu pokretnu stvar oduzmu drugome s ciljem da ju protupravno prisvoje, poduzeli radnju koja prostorno i vremenski neposredno prethodi ostvarenju bića kaznenog djela,

4)  dana 10. lipnja 2018. u vremenu od 11,00 do 17,00 sati, u P., x, zajedno i po prethodnom dogovoru, kako bi neosnovano došli do predmeta kojih se uspiju domoći, a koji im ne pripadaju, uporabom tjelesne snage i podesnog alata sistemom poluge na bočnim vratima skladišta tvrtke V. -. P. u vlasništvu T. M. odlomili alke na zaključanom lokotu i otvorili vrata skladišta, ušli u prostor istog odakle su uzeli i za sebe zadržali ladicu stola u kojoj je bilo do 50 kuna u kovanicama, pa potom na isti način ušli u drugi dio skladišta gdje nakon pretraživanja nisu ništa od svog interesa te se udaljili od skladišta zadržavši za sebe ladicu s novcem,

	dakle, provaljivanjem da dođu do stvari iz zatvorenih prostora tuđu pokretnu stvar oduzeli drugome s ciljem da ju protupravno prisvoje;

	II okrivljeni A. P. i III okrivljena S. Č. zajedno

5)  dana 10./11. lipnja 2018., u vremenu od 22,30 do 01,30 sati, u V., x, zajedno i po prethodnom dogovoru, kako bi neosnovano došli do predmeta kojih se uspiju domoći, a koji im ne pripadaju, uporabom tjelesne snage i prikladnog alata sistemom poluge izrezali kariku lanca sa lokotom kontejnera sa "PET" ambalažom, otvorili vrata i iz unutrašnjosti navedenog kontejnera uzeli i za sebe zadržali više vreća sa "PET" ambalažom, vrijednosti preko 1.000,00 kuna,

dakle, provaljivanjem da dođu do stvari iz zatvorenih prostora tuđu pokretnu stvar oduzeli drugome s ciljem da ju protupravno prisvoje

6) dana 14. lipnja 2017., u vremenu od 17,00 do 19,00 sati, u Š., x, zajedno i po prethodnom dogovoru, kako bi neosnovano došli do predmeta kojih se uspiju domoći, a koji im ne pripadaju, ušli u dvorište obiteljske kuće u vlasništvu H. H., odakle su uzeli i za sebe zadržali jedan dječji automobil na akumulator marke "PEG-PEREGO", starosti 4 godine, vrijednosti preko 1.000,00 kuna,

dakle, provaljivanjem da dođu do stvari iz zatvorenih prostora tuđu pokretnu stvar oduzeli drugome s ciljem da ju protupravno prisvoje

	čime je I okrivljeni ml. pl. A. B. pod točkama 1), 2), 3) i 4) počinio jedno produljeno kazneno djelo protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11, II okrivljeni A. P. pod točkama 1), 2), 3), 4), 5) i 6) počinio jedno produljeno kazneno djelo protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11 i III okrivljena S. Č. pod točkama 1), 2), 3), 4), 5) i 6) počinila jedno produljeno kazneno djelo protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11 

	pa se I okrivljeni ml. pl. A. B. za jedno produljeno kazneno djelo protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11


o s u đ u j e   n a

kaznu zatvora u trajanju od 11 (jedanaest) mjeseci 

	a na temelju članka 55. stavka 1. KZ/11 kazna zatvora u trajanju od 11 (jedanaest) mjeseci na koju je I okrivljeni ml. pl. A. B. osuđen, zamjenjuje se 


RADOM ZA OPĆE DOBRO

	na način da se 1 (jedan) dan zatvora zamjenjuje sa 2 (dva) sata rada, koji će rad, uz pristanak I okrivljenog ml. pl. A. B. biti izvršen sukladno Zakonu o probaciji ("Narodne novine" broj 99/18) i u roku koji za to odredi nadležno tijelo za probaciju. 

	Ako se I okrivljeni ml. pl. A. B. u roku od 8 (osam) dana od dana za koji bude pozvan ne javi nadležnom tijelu za probaciju ili ako mu ne bude bilo moguće dostaviti poziv na adresu kojeg je dao sudu ili ukoliko ne da pristanak za rad, nadležno tijelo za probaciju će o tome obavijestiti nadležnog suca izvršenja te će zatvorska kazna biti izvršena. 

	Ako I okrivljeni ml. pl. A. B. svojom krivnjom u cijelosti ili djelomično ne izvrši rad za opće dobro u roku koji mu za to odredi nadležno tijelo za probaciju, sud će donijeti odluku kojom će odrediti izvršenje izrečene kazne zatvora u cijelosti ili u neizvršenom dijelu. Ako ne izvrši rad za opće dobro bez svoje krivnje, nadležno tijelo za probaciju donijet će odluku o produljenju roka za izvršenje rada.

Na temelju članka 54. KZ/11 I okrivljenom ml. pl. A. B. u izrečenu kaznu zatvora u trajanju od 11 (jedanaest) mjeseci uračunava se vrijeme provedeno u istražnom zatvoru kao i svako drugo oduzimanje slobode i to od trenutka uhićenja 22. lipnja 2018. u 11.00 sati pa do 28. rujna 2018. kada mu je istražni zatvor ukinut.

II okrivljeni A. P. se za jedno produljeno kazneno djelo protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11


o s u đ u j e   n a

kaznu zatvora u trajanju od 11 (jedanaest) mjeseci 

	a na temelju članka 55. stavka 1. KZ/11 kazna zatvora u trajanju od 11 (jedanaest) mjeseci na koju je II okrivljeni A. P. osuđen, zamjenjuje se 


RADOM ZA OPĆE DOBRO

	na način da se 1 (jedan) dan zatvora zamjenjuje sa 2 (dva) sata rada, koji će rad, uz pristanak II okrivljenog A. P. biti izvršen sukladno Zakonu o probaciji ("Narodne novine" broj 99/18) i u roku koji za to odredi nadležno tijelo za probaciju. 

	Ako se II okrivljeni A. P. u roku od 8 (osam) dana od dana za koji bude pozvan ne javi nadležnom tijelu za probaciju ili ako mu ne bude bilo moguće dostaviti poziv na adresu kojeg je dao sudu ili ukoliko ne da pristanak za rad, nadležno tijelo za probaciju će o tome obavijestiti nadležnog suca izvršenja te će zatvorska kazna biti izvršena. 

	Ako II okrivljeni A. P. svojom krivnjom u cijelosti ili djelomično ne izvrši rad za opće dobro u roku koji mu za to odredi nadležno tijelo za probaciju, sud će donijeti odluku kojom će odrediti izvršenje izrečene kazne zatvora u cijelosti ili u neizvršenom dijelu. Ako ne izvrši rad za opće dobro bez svoje krivnje, nadležno tijelo za probaciju donijet će odluku o produljenju roka za izvršenje rada.

Na temelju članka 54. KZ/11 II okrivljenom A. P. u izrečenu kaznu zatvora u trajanju od 11 (jedanaest) mjeseci uračunava se vrijeme provedeno u istražnom zatvoru kao i svako drugo oduzimanje slobode i to od trenutka uhićenja 22. lipnja 2018. u 12.45 sati pa do 23. lipnja 2018. kada je pušten na slobodu uz određene mjere opreza.

III okrivljena S. Č. se za jedno produljeno kazneno djelo protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11


o s u đ u j e   n a

kaznu zatvora u trajanju od 11 (jedanaest) mjeseci 

	a na temelju članka 55. stavka 1. KZ/11 kazna zatvora u trajanju od 11 (jedanaest) mjeseci na koju je III okrivljena S. Č. osuđena, zamjenjuje se 


RADOM ZA OPĆE DOBRO

	na način da se 1 (jedan) dan zatvora zamjenjuje sa 2 (dva) sata rada, koji će rad, uz pristanak III okrivljene S. Č. biti izvršen sukladno Zakonu o probaciji ("Narodne novine" broj 99/18) i u roku koji za to odredi nadležno tijelo za probaciju. 

	Ako se III okrivljena S. Č. u roku od 8 (osam) dana od dana za koji bude pozvana ne javi nadležnom tijelu za probaciju ili ako joj ne bude bilo moguće dostaviti poziv na adresu kojeg je dala sudu ili ukoliko ne da pristanak za rad, nadležno tijelo za probaciju će o tome obavijestiti nadležnog suca izvršenja te će zatvorska kazna biti izvršena. 

	Ako III okrivljena S. Č. svojom krivnjom u cijelosti ili djelomično ne izvrši rad za opće dobro u roku koji joj za to odredi nadležno tijelo za probaciju, sud će donijeti odluku kojom će odrediti izvršenje izrečene kazne zatvora u cijelosti ili u neizvršenom dijelu. Ako ne izvrši rad za opće dobro bez svoje krivnje, nadležno tijelo za probaciju donijet će odluku o produljenju roka za izvršenje rada.

II. [bookmark: _GoBack]Oštećeno trgovačko društvo „S.“ d.o.o., oštećeni L. C. i oštećeni H. H. se na temelju članka 158. stavka 2. Zakona o kaznenom postupku ("Narodne novine" broj 125/08, 76/09, 80/11, 121/11, 91/12 - Odluka Ustavnog suda RH, 143/12, 56/13, 145/13, 152/14, 70/17, 126/19 i 126/19 - Rješenje Ustavnog suda RH, 80/22, 36/24, 72/25 i 13/26, u daljnjem tekstu ZKP/08) sa svojim imovinskopravnim zahtjevom upućuju u parnicu. 

III. Na temelju članka 148. stavka 6. ZKP/08 okrivljeni P. N. oslobađa se obveze naknaditi troškove ovog kaznenog postupka, u cijelosti..


Obrazloženje

1. Općinsko državno odvjetništvo u Puli – Pola (u daljnjem tekstu državni odvjetnik) podiglo je optužnicu broj KMP-DO-212/2018 od 18. srpnja 2018. protiv I okrivljenog ml. pl. A. B., II okrivljenog A. P. i III okrivljene S. Č. (u daljnjem tekstu okrivljenici), kojom ih tereti da je svaki počinio po jedno produljeno kazneno djelo protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11, činjenično opisano kao u izreci. 

2. Okrivljenici su na raspravi održanoj 15. srpnja 2026. u prisutnosti zastupnice optužbe, i svojih branitelja upitani o tome kako će se očitovati o optužbi izjavili da se smatraju krivima za produljeno kazneno djelo za koja se svaki terete, izričito navodeći da u cijelosti prihvaćaju činjenični opis produljenog kaznenog djela u predmetnoj optužnici, da je točno da su u vrijeme i na mjestima kako je to navedeno u optužnici postupili na način opisan u činjeničnom opisu kaznenog djela. Izrazili su žaljenje, pokajali se te obećali da se ovakvih i sličnih situacija više neće ponavljati.      

3. Nakon ovakve obrane okrivljenika, njihovih priznanja, izraženog žaljenja i kajanja te nakon njihovog ispitivanja na raspravi i navoda da se ovakvih i sličnih situacija više neće ponavljati, državni odvjetnik je predložio da se nakon što se proglase krivima, okrivljenici kazni kaznom zatvora u trajanju od jedanaest mjeseci svaki te da im se primijeni članak 55. KZ/11 i kazna zatvora zamijeni radom za opće dobro. 

4. Okrivljenici su prihvatili ovakav prijedlog sankcije.

5. S obzirom da su se okrivljenici očitovali krivima u odnosu na optužbu u cijelosti, a sud je nakon ispitivanja okrivljenika njihovo priznanje ocijenio sukladnim do tada prikupljenim i izvedenim dokazima u spisu, u nastavku dokaznog postupka je na temelju članka 417.a stavka 4. ZKP/08 i uz ograničenje iz stavka 7. istog članka, izveo samo one dokaze koji se odnose na odluku o kaznenopravnoj sankciji.

6. Slijedom navedenog, sud je okrivljenike proglasio krivima za počinjenje produljenog kaznenog djela protiv imovine - teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11 na način kako je to navedeno u izreci ove presude.

7. Prilikom određivanja vrste i mjere kazne sud je okrivljenicima olakotnim uzeo da su počinjenje produljenog kaznenog djela teške krađe priznali u cijelosti čime su doprinjeli ubrzavanju i ekonomičnosti postupka, izrazili su žaljenje, kajanje te obećanje da se ovakvih i sličnih situacija više neće ponavljati, iz čega je sud utvrdio da su okrivljenici svjesni svoga postupanja u kritično vrijeme. 

8. Na temelju svega iznesenog, cijeneći način i okolnosti počinjenja djela, stupanj krivnje okrivljenika za koje je utvrđeno da su u kritično vrijeme postupili s izravnom namjerom, ali i činjenicu da su se okrivljenici pred sudom pokajali zbog svog postupanja te obećali da se ovakvih i sličnih situacija više neće ponavljati te izrazili žaljenje, sud je okrivljenicima za počinjeno produljeno kazneno djelo protiv imovine – teškom krađom iz članka 229. stavka 1. točke 1. u vezi sa člankom 228. stavkom 1. i člankom 52. KZ/11 izrekao kaznu zatvora u trajanju od jedanaest mjeseci svakome, na koju je primijenio članak 55. stavak 1. KZ/11 te kaznu zatvora na koju su okrivljenici osuđeni od jedanaest mjeseci, zamijenio radom za opće dobro svakome, na način da se jedan dan zatvora zamjenjuje sa dva sata rada, koji će rad, uz pristanak okrivljenika, biti izvršen sukladno Zakonu o probaciji i u roku koji za to odredi nadležno tijelo za probaciju. Sud smatra da će takvom sankcijom biti ispunjena opća i posebna svrha kažnjavanja, da će dovoljno utjecati na okrivljenike da ubuduće ne čine daljnja kaznena djela, a također da će djelovati i na ostale građane da ne čine kaznena djela, odnosno da će utjecati na svijest građana o pogibeljnosti kaznenih djela i pravednosti kažnjavanja njihovih počinitelja.

9. U odnosu na I okrivljenog ml. pl. A. B. sud je primijenio članak 54. ZKP/08 i u izrečenu kaznu zatvora u trajanju od jedanaest mjeseci uračunao vrijeme provedeno u istražnom zatvoru kao i svako drugo oduzimanje slobode i to od trenutka uhićenja 22. lipnja 2018. u 11.00 sati pa do 28. rujna 2018. kada mu je istražni zatvor ukinut. U odnosu na II okrivljenog A. P. sud je primjenjujući članak 54. ZKP/08 u izrečenu kaznu zatvora u trajanju od jedanaest mjeseci uračunao vrijeme provedeno u uhićenju i to od trenutka uhićenja 22. lipnja 2018. u 12.45 sati pa do 23. lipnja 2018. kada je pušten na slobodu uz određene mjere opreza.

10. Oštećeno trgovačko društvo „S.“ d.o.o. dostavilo je zapisnik o otpustu broj 1/2018 od 18. lipnja 2018. taksativno navodeći ukradenu robu (list 22 i 23 spisa), oštećeni L. C. u ovom je postupku podnio imovinskopravni zahtjev s iznosom od tada 1000,00 kuna, sada 132,72 eura (list 179 spisa), a oštećeni H. H. imovinskopravni zahtjev s iznosom od tada 2000,00 kuna, sada 265,45 eura, svi se oštećenici na temelju članka 158. stavka 2. ZKP/08 da svoj imovinskopravni zahtjev ostvare u parnici, budući da je utvrđeno da je trgovačkom društvu „S.“ d.o.o. ukradena roba vraćena zapisnikom o vraćanju privremeno oduzetih predmeta od 22. lipnja 2018. (list 57 spisa), te da je oštećenom H. H. vraćen ukradeni dječji automobil „PEG-PEREGO“ zapisnikom o vraćanju privremeno oduzetih predmeta od 2. rujna 2017. (list 50 spisa), a imovinskopravni zahtjev oštećenog L. C. u paušalnom navodu od 1000,00 kuna ne daje pouzdanu osnovu za njegovo presuđenje.   

11. Budući da je sud tijekom postupka utvrdio da su okrivljenici nezaposlene osobe, bez primanja, I okrivljenog ml. pl. A. B. uzdržava majka, a II okrivljeni A. P. i III okrivljena S. Č. su roditelji šestero djece koje uzdržavaju, što je sud utvrdio iz izjava okrivljenika o njihovom imovnom stanju, okrivljenike je oslobodio obveze da naknade troškove ovog kaznenog postupka u cijelosti, smatrajući da bi plaćanjem tih troškova bilo dovedeno u pitanje njihovo uzdržavanje i uzdržavanje svoje obitelji. 
	 
Pula - Pola, 15. srpnja 2026.

       Zapisničarka                                                                                      Sutkinja 

      S. Š.                                                                                                      D. D.



POUKA O PRAVU NA ŽALBU:
            Protiv ove presude dopuštena je žalba u roku od 15 (petnaest) dana od dana primitka ovjerenog preslika iste. Žalba se podnosi ovom sudu u 3 (tri) istovjetna primjerka, a odluku o žalbi donosi županijski sud kao drugostupanjski sud.

Dna:
· Općinskom državnom odvjetništvu u Puli – Pola na broj KMP-DO-212/2018
· I okrivljenom ml. pl. A. B.
· Branitelju I okrivljenika M. M., odvjetniku u P.
· II okrivljenom A. P.
· Branitelju II okrivljenika R. M., odvjetniku u P.
· III okrivljenoj S. Č.
· Oštećenom trgovačkom društvu „Stanić“ d.o.o.
· Oštećenom L. C.
· Oštećenom H. H.
· Probacijskom uredu Pula – po pravomoćnosti
· Policijskoj postaji Pula - Pola na broj K-661/2018 – po pravomoćnosti

